Tfal fl-iskola primarja ta’ Pembroke dalgħodu middew idejhom għat-tisjir taħt is-superviżjoni ta’ koki professjonali. Dan kollu waqt attività maħsuba li tippromwovi ikel tajjeb għas-saħħa. Tfal fl-iskola ta’ Pembroke kellhom lezzjoni mhux tas-soltu meta koki minn lukanda ġara, il-Westin, urewhom kif għandhom isajjru u jieħdu ikel tajjeb għal saħħithom. Evidenti fuq wiċċhom l-entużjażmu waqt l-attività u t-tfal malajr middew idejhom għat-tisjir. U l-messaġġ deher li wasal għandhom kif mixtieq. Il-kap tal-iskola Cynthia Aqulina qalet li attivitajiet u l-għarfien dwar dieta tajba għas-saħħa hi importanti fl-aġenda tal-iskola li kull sena torganizza attivitajiet bħal dawn. Anki l-kok James Mifsud wera l-fehma li t-tfal għandhom bżonn jitgħallmu lezzjonijiet jsajru tajjeb għal saħħithom. Spjega li t-tfal meta jmorru d-dar jispejgaw lill-ġenituri tagħhom li kultant ma jkunux jafu liema hu l-ikel tajjeb għal saħħithom. L-attività kienet akkumpanjata minn taħdita dwar il-valur nutrittiv tal-ikel.